Jó költőnek tartanak...
Jó költőnek tartanak, s hogy
Az vagyok, én is hiszem,
De azért te ne magasztald
Verseimet, kedvesem.

Te előtted elpirúlok,
Hogyha dícsérsz engemet,
Oh, mert érzem, hozzád képes
Érzem kicsinységemet.

A legkisebb gondolatban,
Melly fejedben tündököl,
A legkisebb érzeményben,
Melly kebled dagasztja föl.

Szemed egy pillantásában,
Melly titkon felém röpül,
Egy hangodban, melly futólag
Csengi lelkemet körül,

Egy mosolygásodban is több
Költészet van, kedvesem,
Mint az ötszázötven versben,
Mellyet írtam összesen. 
Versek